Virallinen lehti nro C 207 , 21/07/1999 s. 0029



KIRJALLINEN KYSYMYS E-3094/98 esittäjä(t): Angela Sierra González (GUE/NGL) , Pedro Marset Campos (GUE/NGL) ja Laura González Álvarez (GUE/NGL) komissiolle (16. lokakuuta 1998) Aihe: Kestävän matkailun politiikka EU:ssa Monilla Euroopan alueilla on syntymässä matkailun kestävää kehitystä edistäviä aloitteita. Niiden joukossa on saarten kestävää kehitystä koskeva aloite, paikallinen matkakohteiden Agenda 21 -ohjelma, ja kestävän matkailun peruskirja, joka hyväksyttiin UNESCO:n tukemassa Lanzaroten maailmanlaajuisessa konferenssissa vuonna 1995, jne. Eräänä maailman suurimmista turistikohteista ja samalla merkittävänä matkailijoiden lähteenä Euroopan unionin olisi muotoiltava komissiossa strategia yhteisön matkailukohteiden, etenkin ns. massaturismikohteiden, tilanteen parantamiseksi. Muiden näkökohtien ohella olisi kehitettävä toimia, joilla suojeltaisiin mahdollisimman tehokkaasti kehittyvän matkailun uhkaamaa luontoa, huolehdittaisiin siitä, että matkailutoiminta ei vahingoita maisemaltaan ja luonnoltaan arvokkaita seutuja sekä luotaisiin matkailukohteiden "kantokykyä" koskevat ohjeet jne. Onko komissio harkinnut, miten se voi edistää kestävää matkailupolitiikkaa koskevia aloitteita EU:ssa ottaen huomioon alan taloudellisen tärkeyden, sen merkityksen aluesuunnittelulle ja matkailualan kansainvälisen kilpailukyvyn? Komission jäsenen Christos Papoutsisinkomission puolesta antama vastaus (7. joulukuuta 1998) Komissio on sitoutunut sisällyttämään ympäristön yhteisön politiikkoihin ja selvittää parhaillaan strategiaa, jolla tämä velvoite toteutetaan matkailualalla. Komissio odottaa, että neuvosto hyväksyy ensimmäisen monivuotisen ohjelman Euroopan matkailun edistämiseksi(1). Ohjelmassa tarkastellaan muiden tavoitteiden lisäksi kestävän matkailun edistämistä kokonaisvaltaisen strategisen suunnittelun avulla sekä tavoitteen saavuttamiseen vaikuttavien politiikkojen, ohjelmien ja aloitteiden edistämistä. Matkailukohteissa toteutettavan kokonaisvaltaisen laadun parantamisen kannalta kaikkia matkailun kehitykseen vaikuttavia aloja, luonnonvarojen hoito mukaan lukien, olisi tarkasteltava yleisesti. Komissio käynnisti vuonna 1997 kolme tutkimusta kokonaisvaltaisesta laadun parantamisesta ranta-, maaseutu- ja kaupunkimatkailukohteissa. Tutkimusten tarkoituksena on yksilöidä ja analysoida parhaimpia kokonaisvaltaisessa laadun parantamisessa Euroopan talousalueella noudatettavia käytäntöjä ja edistää kokemusten ja tietojen vaihtoa Euroopassa. Tutkimuksia voidaan hyödyntää sekä julkisella (paikalliset viranomaiset) että yksityisellä sektorilla (matkatoimistot). Tutkimustulokset valmistuvat vuoden 1999 ensimmäisellä vuosipuoliskolla. Komissio on tietoinen siitä, että matkailun ympäristövaikutuksista on hyvin vähän yhteisönlaajuista tietoa. Komissio on juuri aloittanut alustavat työt valmistellakseen indikaattorit matkailun ja energiasektorin kestävän kehityksen seuraamista varten. Lisäksi komissio ottaa aktiivisesti osaa OECD:ssä käytäviin neuvotteluihin maataloudessa käytettävistä ympäristöindikaattoreista. Komissio harkitsee seuraavaksi mahdollisuutta laatia matkailualan kestävää kehitystä koskevat indikaattorit. (1) KOM(96) 635 lopullinen.